
Riikliku järelevalve ülesannete delegeerimine

Määrus kehtestatakse kohaliku omavalitsuse korralduse seaduse § 22 lõike 2 alusel.

§ 1.  Riikliku järelevalve ülesannete delegeerimine
(1) Delegeerida Narva Linnavalitsusele seadusega kohalikule omavalitsusele, kohaliku omavalitsuse üksusele, organile või asutusele ja kohalikule omavalitsusorganile pandud riikliku järelevalve ülesannete täitmine. 
(2) Narva Linnavalitsusel on õigus määrata haldusmenetluse seaduse § 8 lõike 2 alusel ametnik või ametiasutused, kelle ülesandeks on käesoleva paragrahvi lõikes 1 nimetatud riikliku järelevalve ülesannete täitmine. 

§ 2. Määrus jõustub kolmandal päeval pärast avaldamist Riigi Teatajas.
Tarmo Tammiste

Narva Linnavolikogu esimees

Õiend
Narva Linnavolikogu määruse eelnõu "Riikliku järelevalve ülesannete delegeerimine" juurde
Korrakaitseseaduses on reguleeritud riikliku järelevalve mõiste ning üldised põhimõtted riikliku järelevalve teostamisel. Tulenevalt asjaolust, et riiklik järelevalve erinevates eluvaldkondades on eripalgeline ning nõuab paljudel juhtudel spetsiifiliste meetmete ja regulatsioonide loomist, on need reguleeritud eriseadustes. Korrakaitseseaduse vastuvõtmine tingis muudatuste tegemise vajaduse suures hulgas riikliku järelevalve teostamist reguleerivates seadustes.
Kohalikule omavalitsusele järelevalve, sealhulgas riikliku järelevalve, ülesanded on sätestatud ca 20 seaduses. Kui enamuses nendest on pandud järelevalve teostamise kohustus linna- või vallavalitsusele, siis kuue seaduse redaktsiooni kohaselt on riikliku järelevalve teostamise kohustus jäänud või pandud kohalikule omavalitsusele, kohaliku omavalitsuse üksusele või asutusele, kohalikule omavalitsusorganile või -asutusele, kohaliku omavalitsuse üksuse pädevale asutusele. 

Kohaliku omavalitsuse korralduse seaduse § 22 lõike 2 kohaselt otsustab seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi kohaliku omavalitsuse volikogu, kes võib delegeerida nende küsimuste lahendamise valitsusele.

1. Ehitusseadustik.
Ehitusseadustiku § 130 lõige 2 kohaselt teostab riiklikku järelevalvet kohaliku omavalitsuse üksus ehitusseadustikus ja selle alusel kehtestatud õigusaktides sätestatud nõuete järgimise üle.
2. Jäätmeseadus. 
Jäätmeseaduse § 119 lõigete 1 ja 4 kohaselt teostavad riiklikku järelevalvet jäätmeseadusest tulenevate nõuete täitmise üle Keskkonnainspektsioon ja kohaliku omavalitsuse üksus või asutus. Kohaliku omavalitsuse üksus teostab oma haldusterritooriumil pidevat järelevalvet jäätmehoolduseeskirja täitmise üle.

3.Looduskaitseseadus.
Looduskaitseseaduse § 702 lg 2 kohaselt teostab riiklikku järelevalvet looduskaitseseadusest tulenevate nõuete täitmise üle keskkonnajärelevalve seaduse §-s 6 sätestatud juhtudel kohaliku omavalitsuse üksus või asutus.

4.Keskkonnajärelevalve seadus.
Keskkonnajärelevalve seaduse §-s 2 on sätestatud keskkonnajärelevalve ülesanded järelevalveorganit nimetamata, § 6 lg 1 kohaselt kontrollivad kohaliku omavalitsusüksuse volikogu kehtestatud keskkonnakaitse- ja -kasutusalaste otsuste järgimist volikogu poolt selleks volitatud isikud või asutused, või kui neid ei ole määratud, valla- ja linnavalitsus.
 Sama paragrahvi lõike 2 kohaselt, kui kohalikule omavalitsusüksusele on pandud seadusega ka käesoleva paragrahvi lõikes 1 nimetamata keskkonnajärelevalve ülesandeid, või kui ta on need endale seaduse alusel ise võtnud, määrab volikogu ka nende teostamiseks vajalikud isikud või asutused või teostab järelevalvet valla- või linnavalitsus.
Keskkonnajärelevalve seaduse § 2 lg 1 kohaselt on keskkonnajärelevalve Keskkonnainspektsiooni ja kohaliku omavalitsuse üksuse organi või asutuse tegevus eesmärgiga ennetada, selgitada välja ja tõrjuda oht ning kõrvaldada korrarikkumine keskkonnakaitse valdkonnas. 
5.Keskkonnaseadustiku üldosa seadus.
Keskkonnaseadustiku üldosa seaduse § 621 kohaselt §-des 38 ja 39, välja arvatud § 38 lõikes 7 ja § 39 lõikes 3, sätestatud nõuete täitmise üle teostab riiklikku järelevalvet lisaks Keskkonnainspektsioonile kohaliku omavalitsuse üksus.

6. Kalmistuseadus (§ 12. Riiklik järelevalve)
Kalmistuseaduse § 12 lg 1 kohaselt kohaliku omavalitsuse territooriumil asuva kalmistu mittenõuetekohase kasutamise korral on kohaliku omavalitsuse üksuse pädeval asutusel õigus teha ettekirjutus.

Arvestades asjaolu, et enamustes seadustes on järelevalve pädevus antud linna- või vallavalitsusele, on otstarbekas delegeerida linnavalitsusele ka riikliku järelevalve teostamine nende seaduste täitmise üle, kus seadusandja on andnud selle kohaliku omavalitsuse, kohaliku omavalitsuse üksuse või asutuse ja kohaliku omavalitsusorgani pädevusse või määratlenud järelevalve teostaja mitmeti tõlgendatavalt (nt keskkonnajärelevalve seadus). Eelnõus ei ole nimetatud konkreetseid seadusi, milles sätestatud riikliku järelevalve teostamist linnavalitsusele delegeeritakse, vaid eelnõu koostamisel on lähtutud põhimõttest, et järelevalve teostamiseks pädevuste andmine võiks toimuda ühe organi, see on linnavalitsuse poolt, ja ühe määrusega, et oleks selgem ja kergemini leitav.

Kuna nende seaduste kohaselt, kus riikliku järelevalve kohustus on pandud linnavalitsusele, määrab linnavalitsus haldusmenetluse seaduse § 8 lg 2 alusel ametnikud, kelle ülesandeks on riikliku järelevalve teostamine, tehakse eelnõus ettepanek anda linnavalitsusele õigus määrata analoogselt ka linnavalitsusele delegeeritud riikliku järelevalve teostajad.

